text: Li Greu, ensi com nos lison,
   Erent ancore a Tenedon :
   Ainz fu Palamedès venuz
   Que nus s’en fust d’iluec meüz.
   Trente nes amena chargiees
   De chevaliers e de maisniees.
   En tote l’ost, si com jo cui,
   N’aveit pas treis meillors de lui,
   Plus sages ne plus engeignos,
   Plus hardiz ne plus corajos.
   Blasme aveit grant qu’il n’ert venuz,
   Mais il s'en est bien defenduz:
   Dist « qu’il aveit grant mal eü,
   Dont il aveit longes geü ;
   Ne pot a Athenes venir,
   Mais si tost come il pot guarir,
   PageV01P372
   Ensi tost mut a son poëir.
   Ne l’en deivent mal gré saveir :
   Mout ot grant joie e mout li plot
   Quant guariz fu, que venir pot. »
   Tuit furent lié de sa venue,
   Mout grant merci l'en ont rendue;
   Diënt qu’il seit a lor segreiz
   E a doner les hauz conseiz.
  